Politiet i Thisted har droppet mistanken mod en 13-årig skoleelev fra Tingstrup Skole i Thisted, efter at der mandag indløb en bombetrussel til skolen via intranettet Aula. Den første efterforskning viste, at det var den 13-årige elev, der stod bag truslen mod elever, lærere og det øvrige personale på skolen. Men nu viser den videre efterforskning, at den 13-årige ikke står bag truslen. - Vores IT-efterforskning tyder på, at det ikke er ham. Hans oplysninger er blevet hacket og lagt på nettet, så det er en anden, der har skrevet truslen, siger politikommissær Jørgen Jensen fra lokalpolitiet i Thisted. Han kan ikke komme nærmere ind på, hvem eller hvor bombetruslen så kommer fra, men at politiet efterforsker videre med sagen. Efter skolen modtog truslen evakuerede lærerne alle elever ud på skolens sportsplads og kontaktede politiet. Truslens ordlyd og omstændighederne førte til, at politiet i løbet af kort tid vurderede, at der ikke var tale om en reel trussel.
13-årig elev er blevet hacket, og bombetrussel mod Tingstrup Skole i Thisted er udført af en anden.